**Бастауыш сынып пен орта буын арасындағы сабақтастықты ұйымдастыру**

 Оқытудағы сабақтастық деген не? Ол алдыңғы сатыдағы оқушылардың білім, білік және дағдыларын оқытудың келесі сатысында кеңінен қолдануды және әрі қарай жетілдіру, дамыта түсуді көздейді. Оқытудың осындай тірек нәтижесінен келесі сатыдағы қарастырылатын мәселелер өрбиді. Сабақтастық екі буынға ортақ міндеттерінің үйлесімділігін қалыптастырады. Бастауыш сыныпта алған білім көрсеткішінің өзекті мәселелерін іріктеп, орта буынға келген оқушының оқыту талаптарын әрі қарай жетілдіреді.Өз жұмысым нәтижелі болсын деген орта буын мұғалімдері оқушының психологиялық ерекшелігін басшылыққа алу керек. Бастауыш сыныпта бір мұғалімге үйреніп, тәрбиеленіп шыққан бастауыш сынып оқушылары бесінші сыныпқа келгенде жаңа талапқа (әр мұғаліміне) бірден үйренісе алмай, оқу үлгерімі де төмендейтіні белгілі. Осы жағдайдың алдын алу үшін мектеп тәжірибесінде жыл сайын сабақтастықты жүзеге асыру шаралары жүзеге асуда.

 Сабақтастық дегеніміз, біріншіден, екі буын арасындағы ортақ мақсат – міндеттер, ортақ мазмұндық жүйе, баланы жүйелі сатылы дамыту, бір буыннан екінші буынға, неғұрлым сәтті өтуге бағыттау екіншіден, білім берудің әдістемелік жүйесінің әрбір компонентінің үйлесімдігі.

 Сабақтастық – оқушының ерекше алған білімін, дайындық дәрежесінің сапалық көрсеткіштерін анықтап, кемшіліктердің орын алу себептерін, оның алдын алу жұмыстарының түрлері мен ұйымдастыру формаларының тиімділерін көрсетуге мүмкіндік беретін әдістемелік жұмыстың бір түрі.

 Бастауыш пен негізгі мектеп арасындағы сабақтастық идеясы оқушының жалпы дамуына бағытталады. Бастауыш сатыдағы 4-сынып оқушылары бастауыш мектеп түлектері. Ондағы мақсат – бастауыш буынның орта буынға даярлығын анықтау.

 Міндеттері – тәрбие мен білім беру мазмұнын тиімді әдіс-тәсілдерді қолдана отырып, мектептің бастауыш сынып мұғалімдері мен орта буын арасындағы әдістемелік өзара әрекеттестігін сан алуан формалары арқылы жүзеге асыру.

-Баланың жас ерекшелігін ескере отырып, әр алуан қызметін қамтамасыз ету үшін пәндік дамытушы ортасын ұйымдастыру;

-Оқыту мен тәрбиелеу үрдісінде белгілі нәтижелерге жету жолдарын, ортақ мақсат-міндеттерді айқындау;

-Оқыту мен тәрбиелеу үрдісінің барлық қатысушыларына өзара әрекет ету мақсатында қолайлы жағдай жасау;

 Пән мұғалімдеріне бірігіп, 5-сынып оқушысына жыл басында қойылатын ортақ талаптарды ұсынулары қажет. Бағалауға көңіл бөліп, оқушыларға бағалаудың критерийлерін түсіндірулері керек. Жұмыстарын тексере отырып, оқушыларға өз-өзіне баға беруге мүмкіндік жасап, қажет болса, олқылықтардан арылу жолдарын көрсеткен дұрыс.

І. Оқушыны зерттеу, білу

а) оқушының жұмыс қабілеті;

ә) білім көрсеткіші;

б) дағдысы;

в) оқушы ерекшелігі (сабақтағы жұмыс түрлеріне қатысы);

г) сыныптан тыс шараларға қатысуы;

д) ата-ана мен сынып мұғалімінің бірлескен іс-нәтижесі;

е) оқушы шығармашылығын дамытуда жүргізілетін жұмыс түрлеріне қатысуы;

ІІ. Әдебиеттік оқу сабағы бойынша:

а) оқыған әңгіме мазмұнын өз сөзімен қысқаша немесе толық айтып беруі және дайын мәтін, сюжетті суреттер бойынша керекті сөздерді пайдалана отырып өздігінен жазба жұмыстарын орындауы;

б) өзінің ой – пікірін, көргенін, оқығанын мазмұндату арқылы ауызша сөйлеу тілінің дамуы;

в) мәнерлеп оқуы;

г) оқу техникасының нормасын орындауы.

ІІІ. Қазақ тілі бойынша:

а) грамматикалық ұғымдар мен орфографиялық ережелерді меңгеруі тілдік фактілерді дұрыс тануы;

б) өз ойын байланыстыра жазып беруі;

в) оқушы сауаттылығы;

г) каллиграфиясы.

Осылайша сынып мұғалімдері бір-бірімен жүйелі байланыс жасап, оқушы білімінің, шеберлігінің, дағдыларының деңгейлерін нақты анықтап, оқыту талаптарына қаншалықты сәйкестігін біледі. Сонда әр сынып көлемінде қандай кемшілік кетіп отырғаны, қандай мәселелерге көбірек көңіл аудару керектігі белгілі болады.

Болашақ 5-сынып жетекшілеріне:

Қабылдайтын 4-сынып оқушыларына зерттеу жүргізу; (тәртібі, әлеуметтік жанұялық жағдайы т.б.)

4-сынып жетекшісімен байланыс; (сауалнама, сұрақ-жауап т.б.)

Сәуір айынан бастап, қабылдайтын оқушыларымен жете танысу шараларын өткізу;

Бірлескен ата-аналар жиналысын өткізу;

Оқушыларға сауалнама жүргізу;

Оқушылардың қызығушылықтарын байқау «Сен ұнататын пән?», «Сен қызықпайтын сабақ?»

Әр оқушының бос уақытында зерттеу жүргізу;

Оқушыларды құжаттарымен, портфолиосын түгендеп, қабылдап алу;

5-сыныпқа келгенде барлық жағынан қолдау көрсету, жетелеу, бағыттап-тәрбиелеу;

5-сынып пән мұғалімдеріне:

Болашақ оқушыларының сапалық деңгейі туралы мәлімет алу;

Міндетті білім, білік, дағдыларының қалыптасуын байқау, зерттеу;

Өз пәні бойынша тәуелсіз бақылау, тест,диктант жұмыстарын өткізу;

Нәтижесін салыстыру;

 Қорыта келгенде «Білмейтін бала болмайды, білдіре алмайтын мұғалім болады», әр сабағымызда мақсатымызға жету бағытында жүйелі бірлесіп жұмыс істеу қажет.